Document ID: 32014R0491

KOMISIJOS REGLAMENTAS (ES) Nr. 491/2014
2014 m. gegužės 5 d.
kuriuo dėl didžiausios leidžiamosios ametoktradino, azoksistrobino, cikloksidimo, ciflutrino, dinotefurano, fenbukonazolo, fenvalerato, fludioksonilo, fluopiramo, flutriafolo, fluksapiroksado, amonio gliufozinato, imidakloprido, indoksakarbo, MCPA, metoksifenozido, pentiopirado, spinetoramo ir trifloksistrobino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
2013 m. liepos 5 d. Maisto kodekso komisija (2) Pesticidų liekanų kodekso komiteto pasiūlymu patvirtino Kodekse nustatytą didžiausią leidžiamąją ametoktradino, azoksistrobino, buprofezino, karbofurano, chlorotalonilo, cikloksidimo, ciflutrino, ciromazino, dichlorvoso, dikofolo, diflubenzurono, dinotefurano, esfenvalerato, etofenprokso, fenbukonazolo, fenvalerato, fludioksonilo, fluopiramo, flutriafolo, fluksapiroksado, amonio gliufozinato, heksitiazokso, imidakloprido, indoksakarbo, MCPA, metoksifenozido, pentiopirado, forato, piraklostrobino, saflufenacilo, sedaksano, spinetoramo, spirotetramato, sulfoksafloro ir trifloksistrobino liekanų koncentraciją (CXL);
(2)
didžiausia leidžiamoji šių medžiagų, išskyrus dinotefuraną, sedaksaną ir sulfoksaflorą, liekanų koncentracija (toliau - DLK) nustatyta Reglamente (EB) Nr. 396/2005. Kadangi dinotefuranas, sedaksanas ir sulfoksafloras nėra įtraukti į Reglamento (EB) Nr. 396/2005 IV priedą, taikoma numatytoji 0,01 mg/kg vertė, kaip nurodyta 18 straipsnio 1 dalies b punkte;
(3)
pagal PPO susitarimą dėl sanitarinių ir fitosanitarinių priemonių taikymo DLK vertės turėtų būti pritaikytos prie nacionalinių standartų, išskyrus atvejus, kai esama mokslinio pagrindo išlaikyti aukštesnį apsaugos lygį nei numatytasis tarptautiniame standarte;
(4)
todėl Sąjunga išreiškė abejonę Pesticidų liekanų kodekso komitetui dėl DLK verčių, pasiūlytų šiems pesticidų ir (arba) produktų deriniams: ametoktradinas (kopūstinės daržovės; lapinės daržovės; svogūnlaiškiai); buprofezinas (arbata); chlorotalonilas (visi produktai); cikloksidimas (kopūstinės daržovės; kiaušiniai); ciromazinas (visi produktai); dichlorvosas (kiaušiniai; naminiai paukščiai (valgomieji mėsos subproduktai, riebalai, mėsa), ryžiai; kviečiai); dikofolas (arbata); diflubenzuronas (visi produktai); dinotefuranas (kopūstinės daržovės; vaisinės daržovės; lapinės daržovės, išskyrus rėžiukus); fenvaleratas (brokoliniai kopūstai); fluksapiroksadas (kaulavaisiai); amonio gliufozinatas (įvairūs tropiniai ir subtropiniai vaisiai; serbentai; bulvės; kaulavaisiai); heksitiazoksas (visi produktai); imidaklopridas (salierai); metoksifenozidas (moliūginių šeimos daržovės); pentiopiradas (žiedinės kopūstinės daržovės; kaulavaisiai; lapinės daržovės); foratas (visi produktai); saflufenacilas (visi produktai); spinetoramas (salierai; špinatai ir kopūstinės daržovės) ir sulfoksafloras (visi produktai);
(5)
todėl Kodekse nustatytos didžiausios leidžiamosios ametoktradino, azoksistrobino, cikloksidimo, ciflutrino, dinotefurano, fenbukonazolo, fenvalerato, fludioksonilo, fluopiramo, flutriafolo, fluksapiroksado, amonio gliufozinato, imidakloprido, indoksakarbo, MCPA, metoksifenozido, pentiopirado, spinetoramo ir trifloksistrobino liekanų koncentracijos vertės turėtų būti įtrauktos į Reglamentą (EB) Nr. 396/2005 kaip DLK, išskyrus jei jos nustatytos produktams, nenustatytiems to reglamento I priede, arba jei nustatytos mažesnio lygio koncentracijos vertės nei dabartinė DLK. Šios Kodekse nustatytos didžiausios leidžiamosios koncentracijos vertės yra saugios Sąjungos vartotojams (3);
(6)
fenvalerato ir fludioksonilo atveju DLK buvo nustatyta tam tikriems produktams Komisijos reglamentu (ES) Nr. 79/2014 (4). Kadangi tas reglamentas taikomas nuo 2014 m. rugpjūčio 19 d., tikslinga šiuo reglamentu nustatytą fenvalerato ir fludioksonilo DLK taikyti nuo tos pačios datos;
(7)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(8)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Vis dėlto, dėl fenvalerato ir fludioksonilo DLK manguose (kodo numeris 0163030), jis taikomas nuo 2014 m. rugpjūčio 19 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 5 d.

Labels: 0
3
17
6